Gedagte vir die dag:  Offer eerder dit    Foto: pixabay.com Die offers van God is ’n gebroke gees; ’n gebroke en verslae hart sal U, o God, nie verag nie! (Psalm 51:19, Bybel In Afrikaans 1933/1953) Dawid het erg gesondig met Batseba en ly ook erg onder die gevolge. Natan roep sy straf uit: Van nou af sal die swaard uit jou huis nie wyk nie! Geweld baar immers geweld. Sy seun by Batseba sterf, sy seun Absalom oorrompel die troon en dryf hom uit, maar word later doodgemaak (sy ander seuns sterf ook een vir een) en God weier dat hy vir Hom ’n tempel bou – daar’s te veel bloed op sy hande. Wat ’n prys! Dawid se geestelike insig sê vir hom dat al die slagoffers en brandoffers in die wêreld nie hierdie sonde kan regmaak nie. Sy hart moet die offer wees. Gebroke en verslae klou hy aan God vas vir vergiffenis. God soek nie iets van ons nie – God soek ons. Dawid word uiteindelik herstel as koning en sy en Bat Sheva (haar Hebreeuse naam) se volgende seun, Salomo, volg hom op as Israel se grootste koning nog. Dawid spreek ’n waar woord: Gebrokenheid, verootmoediging trek God se aandag. Vader, ek is vandag ook hartseer oor my sonde. My hart is gebroke, ek is verslae voor U. Amen.